ΓΡΑΠΤΗ ΕΡΩΤΗΣΗ E-1950/97 υποβολή: Marco Cellai (NI), Cristiana Muscardini (NI) και Roberta Angelilli (NI) προς την Επιτροπή (4 Iουνίου 1997)

Θέμα: Μονάδα λιπασματοποίησης στο Castiglione del Lago

Οι δήμοι Castiglione del Lago, Paciano, Panicale, Chiusi και Cittΰ della Pieve, στην περιοχή του Trasimeno - ζώνη μεγάλης αρχαιολογικής, περιβαλλοντικής, αγροτικής και τουριστικής σημασίας - επελέγησαν από την Περιφερειακή Διοίκηση της Umbria ως τοποθεσία για την κατασκευή μεγάλης μονάδας λιπασματοποίησης για την επεξεργασία οργανικών αποβλήτων, η οποία θα τροφοδοτείται από τοπική, περιφερειακή και εθνική βιομάζα.

Επισημαίνοντας την έλλειψη διαφάνειας και ενημέρωσης του πολίτη όσον αφορά τον τύπο του σχεδίου, τη χρηματοδότηση και τις περιβαλλοντικές επιπτώσεις του έργου, κυρίως όμως την ακαταλληλότητα του χώρου που έχει επιλεγεί, ο οποίος τοποθετείται από το περιφερειακό σχέδιο για την διάθεση αποβλήτων - περιφερειακός νόμος αριθ. 44 της 24.8.1987 - μεταξύ των περιοχών πρωταρχικής περιβαλλοντικής σημασίας, και ανησυχώντας από το γεγονός ότι οι κοινοτικοί πόροι θα καλύψουν σημαντικό τμήμα της δαπάνης για την υλοποίησή του, υπολογιζόμενης σε περισσότερο από 30 δισεκατομμύρια λίρες,

Ζητείται να εξαιρεθεί η ανωτέρω ζώνη από οποιαδήποτε χρηματοδοτική ενίσχυση, προκειμένου να προστατευθούν τα συμφέροντα και η υγεία των πολιτών και να προστατευθεί η περιβαλλοντική κληρονομιά 7 οδηγία για την προστασία της περιβαλλοντικής, αρχαιολογικής και αγροτουριστικής κληρονομιάς της περιοχής του Trasimeno 7 μελέτη της Επιτροπής η οποία, λαμβάνοντας δεόντως υπόψη τη γνώμη των επιτροπών που συγκροτήθηκαν αυθορμήτως από πολίτες για να τονίσουν την ακαταλληλότητα της μονάδας, θα χρησιμεύσει για την αξιολόγηση της εμβέλειας του σχεδίου και την ενδεχόμενη ματαίωση της αίτησης για χορήγηση της χρηματοδότησης που απαιτείται για την υλοποίησή του.

Απάντηση της κας Bjerregaard εξ ονόματος της Επιτροπής (15 Ιουλίου 1997)

Σύμφωνα με τις πληροφορίες που διαβίβασαν οι ιταλικές αρχές, η περιφερειακή διοίκηση τους Ουμβρίας δεν θεώρησε ποτέ την περιοχή της λίμνης Τρασιμένης ως κατάλληλο τόπο για την κατασκευή σταθμού λιπασματοποίησης απορριμμάτων. Εξάλλου, η υλοποίηση ενός τέτοιου έργου υποδομής δεν προβλέπεται από τα επιχειρησιακά προγράμματα των διαρθρωτικών ταμείων της ζώνης, και επομένως αποκλείεται να τύχει κοινοτικής χρηματοδότησης.

Η λίμνη Τρασιμένη έχει προταθεί από τις ιταλικές αρχές ως τόπος κοινοτικής σημασίας στο πλαίσιο της οδηγίας 92/43/ΕΟΚ ((ΕΕ L 206 της 22.7.1992. )) για τη διατήρηση των φυσικών οικοτόπων καθώς και της άγριας πανίδας και χλωρίδας. Σύμφωνα με το άρθρο 6 παράγραφος 3 της εν λόγω οδηγίας, «κάθε σχέδιο ή έργο, μη άμεσα συνδεόμενο ή αναγκαίο για τη διαχείριση του τόπου, το οποίο όμως είναι δυνατό να επηρεάζει σημαντικά τον εν λόγω τόπο (...) εκτιμάται δεόντως ως προς τις επιπτώσεις του στον τόπο, λαμβανομένων υπόψη των στόχων διατήρησής του».

Στο πλαίσιο του χρηματοδοτικού μέσου για το περιβάλλον (LIFE), η διοίκηση της περιφέρειας της Perugia υπέβαλε το έργο SuWMIRA (Αειφόρος διαχείριση αποβλήτων σε αγροτική περιοχή), με αντικείμενο τη συλλογή οργανικών αποβλήτων στη λεκάνη της λίμνης Τρασιμένης με τα οποία θα τροφοδοτηθούν οι υπάρχουσες εγκαταστάσεις λιπασματοποίησης, των οποίων θα πρέπει να βελτιωθεί ο τρόπος λειτουργίας ώστε να αποδίδουν τελικό προϊόν (φυσικό λίπασμα) υψηλής ποιότητας. Στο έργο LIFE δεν προβλέπεται επομένως η κατασκευή νέου σταθμού λιπασματοποίησης απορριμμάτων.

Το έργο έχει ως σκοπό τη διαφύλαξη του περιβάλλοντος της λίμνης και αποβλέπει αφενός στο να εμποδιστεί η μελλοντική απόρριψη οργανικών αποβλήτων στη λίμνη, που ήδη ευρίσκεται σε κατάσταση ευτροφισμού, και αφετέρου στην απομάκρυνση της βιομάζας της λίμνης ώστε να κατασταλούν τα φαινόμενα ανοξίας. Ωστόσο, για σκοπούς ευκρίνειας, προβλέπεται ότι σε περίπτωση χρηματοδότησης του έργου, αποκλείεται ρητώς η κατασκευή νέου σταθμού λιπασματοποίησης, ειδάλλως αναιρείται η χρηματοδοτική συμμετοχή του LIFE. Στο ζήτημα αυτό τίθεται ιδιαίτερος όρος στην απόφαση της Επιτροπής με την οποία παραχωρείται ενίσχυση από το LIFE στην περιφέρεια της Perugia για την υλοποίηση του έργου SuWMIRA.